祭蕲水义园感赋 其一
迢迢白塔寺，秋气横苍烟。中有故乡人，潜灵几何年。生饮蕲阳水，死葬燕山阡。去家日以远，邱垄日以迁。上为酸枣林，下为枯麦田。万鬼同一庐，幽魂逼饥寒。今也汝谁后，昔也汝谁先。贞石既漫灭，遗迹何茫然。当时营圹人，今亦姓字湮。忝为同里亲，见此心内酸。聊将一豚酒，敬念桑梓缘。
主题：思乡
情感：失意、想家